钦定古今图书集成/明伦汇编/闺媛典/第230卷 > 张崇温妻秦氏〈武氏附〉
## 钦定古今图书集成/明伦汇编/闺媛典/第230卷 > 张崇温妻秦氏〈武氏附〉

按《永年县志》：秦氏，张崇温妻。温亡，秦方妊，越月生一
男，家贫甚，母子无以自存，人皆劝之改适，秦曰：“无子
尚当守死，安忍更事他人。”卒抚子成立。温弟崇耿病
笃，伏枕流涕，与家人永诀，反复叮咛，而独不及其妻
武氏，武亦寂无一言。及耿诘之曰：“汝谓我年少无子，
故以路人视我也，安知我遂负汝哉？”耿谢之。及耿死，
孑身苦守，年逾五十，以泣夫丧明。人曰：“二寡可谓冰
玉双清。”